钦定古今图书集成/历象汇编/庶征典/第172卷 > 《管窥辑要》 > 《龙马颂》〈并序〉明·胡俨
## 钦定古今图书集成/历象汇编/庶征典/第172卷 > 《管窥辑要》 > 《龙马颂》〈并序〉明·胡俨

“钦惟圣皇在位，德备中和，至治馨香，格于神明。” 是以天不爱道，地不爱宝，体信达顺，瑞应骈臻。乃若景星庆云，甘露醴泉，麒麟驺虞，白乌元兔，神狮瑞象，嘉禾芝草，诸福之物，不一而至。百僚尹庶，莫不争先，快睹，形之咏歌矣。兹者龙马产于诸城之清水潭，肉鬃麟臆，赤鬣龙鳞，昂首而青云气逸，炯目而紫电光生。色逾苍玉，尾若流星，形状非常，诚古今之灵异也。有司效贡，登进于朝，实为嘉瑞。臣谨按《易经》之文，“乾为天，为良马。” 盖圣人有天德，故获天瑞。此感彼应，岂偶然哉！臣不胜庆幸，谨拜手稽首而献颂曰：

房宿之英，苍龙之精。储祥毓庆，龙马实生。方其生也，
雾滃云蒸。百神效职，天宇清宁。甘露洒空，海波不惊。
肉鬃麟臆，兰筋玉质。赤鬣纷敷，龙麟润泽。举首一鸣，
万骑屏营。目如紫电，尾若流星。不资牝牡，神化流行。
非常之状，实惟天成。日行万里，昭德之贞。其来贡也，
爰自诸城。天门日丽，仙仗风清。振勒喷玉，摇珂，鸣金
晓腾。轻袅超绝古今，以备乘舆。和鸾雍雍，灿若负图。
群龙景从，飞黄吉光。轩后，用彰渥洼。滇池汉道以昌。
昭兹神骏，太平之应。由皇之德，与天地并。天锡之瑞，
惟皇之庆。乘龙御天，光毓气全。皇图巩固，于万斯年。
播之声诗，金石永坚。